ການໂຈມຕີດ້ວຍແກສພິດ ເຮັດໃຫ້ຫລາຍຄົນ ບາດເຈັບ ໃນພາກກາງ ຂອງຊີເຣຍ ( ວີດີໂອ)
ລັດຖະບານ ແລະກຳລັງຝ່າຍຕໍ່ຕ້ານ ໃນຊີເຣຍ ກ່າວຫາຊຶ່ງແລະກັນ ໃນການໂຈມຕີ ທີ່ໄດ້ເຮັດໃຫ້ຫຼາຍຄົນ ໄດ້ຮັບບາດເຈັບ ໃນພາກກາງຂອງປະເທດ.
ລັດຖະບານຊີເຣຍ ແລະກຳລັງຝ່າຍຕໍ່ຕ້ານ ຕະຫລອດທັງ ກຸ່ມປົກປ້ອງສິດທິມະນຸດກຸ່ມນຶ່ງ ກ່າວວ່າ ແກສພິດໄດ້ເຮັດ ໃຫ້ປະຊາຊົນຫຼາຍຄົນໄດ້ຮັບບາດເຈັບໃນໝູ່ບ້ານນຶ່ງໃນ ພາກກາງຂອງປະເທດ ລັດຖະບານແລະຝ່າຍຕໍ່ຕ້ານ ໄດ້ ກ່າວຫາຊຶ່ງແລະກັນວ່າ ເປັນຜູ້ກໍ່ໃຫ້ເກີດເຫດການດັ່ງກ່າວ ກຸ່ມປະສົມແຫ່ງຊາດຊີເຣຍ ກໍຄືກຸ່ມຈັດຕັ້ງຂອງຝ່າຍຕໍ່ຕ້ານ ແລະກຸ່ມສັງເກດການສິດທິມະນຸດຊີເຣຍ ກ່າວໃນວັນເສົາ ວານນີ້ວ່າ ການໂຈມຕີ ທາງອາກດຂອງຝ່າຍລັດຖະບານ ໄດ້ເຮັດໃຫ້ປະຊາຊົນຫຼາຍສິບຄົນ ໄດ້ຮັບບາດເຈັບ ແລະ ເຮັດໃຫ້ແກສພິດຮົ່ວໄຫລອອກມາໃນວັນສຸກມື້ກ່ອນນີ້ ໃນ ໝູ່ບ້ານ Kfar Zeita ໃນວັນເສົາວານນີ້ ໂທລະພາບແຫ່ງລັດຊີເຣຍ ໄດ້ຖິ້ມໂທດໃສ່ພວກສະມາຊິກແນວ ໂຮມ Nusra ທີ່ມີສ່ວນພົວພັນກັບເຄືອຂ່າຍອາລກາອິ ດາ ວ່ານຳໃຊ້ແກສ chlorine ຕໍ່ໝູ່ບ້ານ Kfar Zeita ທີ່ໂທລະພາບເວົ້າວ່າ ໄດ້ສັງຫານປະຊາຊົນ 2 ຄົນ ການກ່າວອ້າງຂອງແຕ່ລະຝ່າຍ ບໍ່ໄດ້ມີການພິສູດຄວາມຈິງ ໂດຍອົງການທີ່ເປັນ ອິດສະລະ ລາຍງານດັ່ງກ່າວມີຂຶ້ນ ຫຼັງຈາກມີການໂຈມຕີດ້ວຍອາວຸດເຄມີຢູ່ໃກ້ໆກັບນະຄອນ ຫຼວງດາມັສກັສ ທີ່ໄດ້ສັງຫານປະຊາຊົນຫຼາຍຮ້ອຍຄົນ ໃນເດືອນສິງຫາປີແລ້ວນີ້ ສະຫະລັດແລະພວກປະເທດພັນທະມິດ ໄດ້ຖິ້ມໂທດການໂຈມຕີນີ້ໃສ່ລັດຖະບານ ຊີເຣຍ ແຕ່ລັດຖະບານຂອງປະທານາທິບໍດີ Bashar al-Assad ແຫ່ງຊີເຣຍ ໄດ້ ກ່າວຫາພວກກະບົດວ່າເປັນຜູ້ກໍ່ເຫດການຂຶ້ນ ການໂຈມຕີດັ່ງກ່າວ ໄດ້ພາໃຫ້ຊີເຣຍ ຕົກລົງ ມອບພວກຄັງອາວຸດເຄມີຂອງຕົນ ໃຫ້ຝ່າຍຕາເວັນຕົກເອົາໄປທຳລາຍຖິ້ມ ຫຼັງຈາກສະຫະລັດຂົ່ມຂູ່ຈະ ທຳການເຄື່ອນໄຫວທາງທະຫານຕ້ານຊີເຣຍ